
EGYÉNI GYAKORLATI KÉPZÉSI TÁJÉKOZTATÓ

Esztergom
Tisztelt Óvodavezető!

Ebben a tanévben a PPKE BTK VJTK Óvó- és Tanítóképző Tanszékének (a továbbiakban: az Egyetem) II. évfolyamos óvodapedagógia szakos hallgatói az Önök óvodájában teljesítik egyéni, valamint az Egyetem által kijelölt óvodában teljesítik csoportos gyakorlatukat.
Az 1 hetes egyéni, összefüggő, külső szakmai gyakorlatot (a továbbiakban: egyéni szakmai gyakorlat) a Hallgató az Ön által vezetett óvodában fogja tölteni. 
Kérjük, hogy óvodai gyakorlatának irányításánál vegye figyelembe az általunk összeállított Tájékoztatót, amely tartalmazza a Hallgató feladatait, a Gyakorlatvezető Óvodapedagógus (=az a csoportvezető óvodapedagógus, akinek csoportjában a Hallgató gyakorlatát teljesíti) teendőit, az értékelés szempontjait és módját. Kérjük továbbá, hogy a Tájékoztatóban lévő közös tennivalókat a gyakorlat megkezdése előtt beszéljék meg a Hallgatóval. 
A Hallgató gyakorlatára vonatkozó igazolásnak, a hallgató jellemzésének, értékelésének rögzítését az Egyetem határozza meg. Az egyéni és csoportos gyakorlat érdemjegyét a csoportos gyakorlat helyszínének Szakvezető Óvodapedagógusa adja, az egyéni gyakorlat érdemjegyének figyelembevételével.
Amennyiben kérdése van a Tájékoztatóban foglaltakról, szívesen válaszolunk megkeresésére! Elérhetőségeink: 

Szakfelelős: Miklós Ágnes Kata, miklos.agnes.kata@btk.ppke.hu
Oktatásszervező: Benyik Rita, ovodapedagogus@btk.ppke.hu

Eredményes munkát kívánunk Önnek és az Ön által megbízott Gyakorlatvezető Óvodapedagógusoknak!

                                        Tisztelettel:

							   Miklós Ágnes Kata, PhD
								főiskolai tanár
								  Szakfelelős
 



A Tájékoztató tartalma:

· A Hallgató feladatai az egyéni szakmai gyakorlaton
· Az óvodalátogatás általános szempontjai
· A Gyakorlatvezető Óvodapedagógus feladatai 
· A Pedagógiai Napló vezetésének szempontjai
· A Hallgató egyéni szakmai gyakorlati hetére vonatkozó tervező munkájának szempontjai
· Javaslat a kiválasztott gyermekek megfigyelésére
· A játékszituáció-elemzés szempontjai
· A műveltségtartalmat hordozó tevékenységek (a továbbiakban: Tevékenységek) tervezési szempontjai
· A háromhasábos Tevékenység-tervezet formai követelményei
· A Hallgató gondozásban, játéktevékenységben, munkajellegű tevékenységekben való részvételének és pedagógusi munkájának értékelési szempontjai 
· A Tevékenységek elemzési szempontjai a nevelési-oktatási folyamatban (a BBNOP52000 – BBLOP52000 Egyéni óvodai gyakorlat 3. tárgyhoz igazolólap kitöltéséhez)





I. A Hallgató feladatai az egyéni szakmai gyakorlaton:

A III. félév csoportos gyakorlatának két fő célja: 
· Rajz, festés, mintázás, kézimunka tevékenység gyakorlása (levelező tagozaton megfigyelése); 
· A külső világ tevékeny megismerése tevékenység gyakorlása (levelező tagozaton megfigyelése)
A III. félév egyéni gyakorlatának két fő célja: 
· Rajz, festés, mintázás, kézimunka tevékenység gyakorlása 
· A külső világ tevékeny megismerése tevékenység gyakorlása
A Hallgató feladatai az egyéni gyakorlat során: 
1. A Hallgató egyéni szakmai gyakorlatának ideje egy munkahét (5 nap), melynek ajánlott heti beosztása: 4 nap délelőttös, 1 nap délutános műszakban. A naponta az óvodában töltött idő kötelező időtartama 4 óra, ajánlott időtartama: 6 óra. 
2. A Hallgató az egyéni szakmai gyakorlat első két napján ismerkedjen a gyerekekkel, tanulja meg nevüket, jelüket, vegyen részt aktívan a gondozó- és nevelőmunkában! Ismerje meg a csoport napi és heti rendjét, szokásait. A további napokon ezeket a tevékenységeket szervezze, irányítsa önállóan, kis segítséggel!
3. Körültekintően lássa el a gondozási feladatokat, szervezzen és irányítson munkajellegű tevékenységeket (pl. terítés, étkezés). 
4. A félév egyik fontos gyakorlati feladata a csoport- és játékirányítás. A Hallgató lássa el a teljes gyermekcsoport felügyeletét a szabad játék időszakában! Kezdeményezzen játéktevékenységeket a szabad játék időszakában és az általa tartott műveltségtartalmat közvetítő Tevékenységek felvezetéseként is. Vegyen részt a gyermekek szabad játékában közreműködőként, a játék résztvevőjeként és felügyelőjeként. Figyeljen oda a gyermekek játékszükségletére és -igényeire, oldja meg a játékhelyzetekben kialakuló konfliktusokat.
5. Tervezzen és vezessen műveltségtartalmat hordozó Tevékenységeket. A III. félévben a csoportos szakmai gyakorlaton (és ennélfogva az egyéni szakmai gyakorlaton is) a Rajz, festés, mintázás, kézimunka, valamint A külső világ tevékeny megismerése műveltségtartalmat hordozó tevékenységét figyelik meg és gyakorolják a hallgatók.  A Hallgató tervezzen és vezessen Rajz, festés, mintázás, kézimunka, valamint A külső világ tevékeny megismerése Tevékenységet, melyhez készítsen részletes Tevékenységtervet. (Az egyéni gyakorlat időszakában az elvárás: 1-1 tevékenység megtervezése és megtartása mindkét típusból.)
6. A gyakorlatban eltöltött időről naponta készítsen feljegyzést a Pedagógiai Naplóba, melyet naponta írasson alá a gyakorlatvezető óvodapedagógussal! A naplóvezetés szempontjai megegyeznek a csoportos gyakorlatot tartalmazó naplóéval, melyek megtalálhatóak ebben a Tájékoztatóban. 
7. Működjön együtt az óvoda dolgozóival, különös tekintettel a csoport óvodapedagógusaira, dajkájára, pedagógiai asszisztensére.
8. Törekedjen a szülőkkel való kapcsolat kiépítésére.  


II. Az óvodalátogatás általános szempontjai
A hallgató az óvodai tevékenységek ellátásában vesz részt, alkalmazkodva az óvoda Pedagógiai Programjához, a csoportnapló előírásainak figyelembevételével.
A hallgató mind az egyéni, mind a csoportos óvodai gyakorlaton köteles pontosan megjelenni, az óvoda szokásainak és előírásainak megfelelő, kényelmes, esztétikus öltözetben.
A félév lezárásának feltétele a gyakorlat teljesítése, tehát a megszabott időkereten túllépő hiányzást pótolni kell, amennyiben a szorgalmi időszak, illetve az óvoda időbeosztása ezt az adott félévben lehetővé teszi. Indokolt esetben, a szakvezető óvodapedagógussal előre egyeztetve, a Hallgató kérheti a gyakorlat időpontjának módosítását.
Az egyes félévekre vonatkozó gyakorlati, elemző, önelemző és írásos feladatokat egyaránt kötelező teljesíteni. Az értékelésnél a Szakvezető Óvodapedagógus mindezeket együttesen veszi figyelembe.
Bármilyen szakmai probléma felmerülése esetén a Hallgató kérheti a Szakvezető Óvodapedagógus, a Gyakorlatvezető Óvodapedagógus, a szakmódszertanokat oktató tanárok és a szakfelelős segítségét.     



III. A Gyakorlatvezető Óvodapedagógus feladatai 
A Hallgató a Gyakorlatvezető Óvodapedagógus által vezetett csoportban teljesíti gyakorlatát.
A Gyakorlatvezető Óvodapedagógus irányítja és segíti a hallgatót a hospitálási feladatok megvalósítása érdekében:
· ellenőrzi és értékeli a Pedagógiai Napló tartalmát (megfigyelések-tervezetek-reflexió)
· előkészíti a hallgató hospitálási feladatait és segíti a tevékenységek tervezését
· vezeti a tevékenységeket követő megbeszéléseket, önértékeléseket, értékeléseket
· ellenőrzi és értékeli a hallgató ötnapos hospitálását, a végzett nevelési feladatok ellátásának színvonalát
Megismerteti a hallgatóval: 
· az óvoda Pedagógiai Programját 
· az óvoda Szervezeti és Működési Szabályzatát és Házirendjét
·  az óvodapedagógusok csoportnaplóit, mulasztási naplóját, a fejlesztési lapokat, az óvoda sajátos tervezési módszereit
Kérdéseivel, meglátásaival, javaslataival segíti és fejleszti a gyakorlati képzést.

IV. A Pedagógiai Napló vezetésének szempontjai
A Pedagógiai Napló (régebbi nevén hospitálási napló) a Hallgató egyéni szakmai gyakorlatának legfontosabb írásos dokumentuma, egyúttal viszont kiváló lehetőség arra, hogy az Útmutató előírásainak megfelelő Tevékenységtervek révén a hallgató felkészülhessen jövendő minősítésére.  
A Pedagógiai Naplót ajánlott szövegszerkesztővel készíteni, a Tevékenységtervek (lásd 5. pont) esetében az Útmutató előírásainak megfelelő formai és tartalmi követelmények figyelembevételével (fejléc, háromhasábos tervezet). Szintén az Útmutató írja elő a Reflexió (lásd 6. pont) elkészítésének követelményeit is.
 
A pedagógiai napló felépítése:
1. Információk az óvodáról
2. A látogatott csoport napirendje
3. A látogatott csoport szobájának tárgyi feltételei
4. Napi tevékenység megfigyelése – megfigyelési napló
5. Tevékenységtervezetek és a hozzájuk kapcsolódó
6. Reflexiók
7. Gyermekmegfigyelés

1. Információk az óvodáról:
· az óvoda neve, címe, elérhetőségei
· a csoportvezető óvodapedagógusok, dajkák, pedagógiai asszisztens neve
· az óvoda Pedagógiai Programjának rövid bemutatása – az adott félév témaköreinek és tevékenységeinek ismertetése
· a gyermekcsoport névsora (vezetéknév kezdőbetűje + keresztnév), óvodai jelük, életkoruk
2. A látogatott csoport napirendje:
· tevékenységek rendje a napirendben
· a szabad játéktevékenységre biztosított idő a napirendben
· az étkezésre, öltözködésre, pihenésre fordított idő
· egyéb állandó tevékenységek 

3. A látogatott csoport szobájának tárgyi feltételei:
· csoportszoba leírása, felülnézeti rajza, bútorzat 
· játékterek bejelölése, leírva az ott gyakorolt játékfajtákat
· kedvelt játéktevékenységek eszközei

4. A megfigyelési napló 
(Azokon a napokon kerül rögzítésre, mikor a hallgató nem tart műveltségtartalom átadását szolgáló, szervezett tevékenységet. Fontos: a Gyakorlatvezető Óvodapedagógus aláírásával hitelesíti a napi beírásokat!) 
Formai és tartalmi követelmények:
· rendezettség, folyamatosan rögzített feljegyzések a megadott egységes szempontok szerint – időrendiség!
· minden napról készüljön feljegyzés (gondozás, munkajellegű tevékenységek, játékszituációk, képességfejlesztő-ismeretátadó tevékenységek tartalma)
· az események leírását mindig kövesse elemzés
· elvárt 
· a szaknyelv használata, a stílusbeli és nyelvi igényesség 
· a gyakorlati és elméleti ismeretek következetes összehangolása
· az etikai szempontok betartása (a gyermeki személyiségi jogok figyelembevétele)

5. Tevékenységterv
A III. félév során a Rajz, festés, mintázás, kézimunka, valamint a Külső világ tevékeny megismerése műveltségtartalmat hordozó tevékenységét ismerik meg és gyakorolják a hallgatók.
A Tevékenységterv formai követelményeinek forrása:
· a csoportos gyakorlaton megismert, a Gyakorlatvezető Óvodapedagógus által használt minta-tevékenységterv, valamint 
· az Oktatási Hivatal kiegészítő dokumentumai (pl. https://www.oktatas.hu/pub_bin/dload/pem/2027/ovodai_neveles_kiegeszito_utmutato_2027.pdf) 
 
Kérjük, a Tevékenységtervek ezen mintatervek alapján készüljenek!

6. Reflexió
A Reflexió célja, hogy a Hallgató számot adjon a nevelési-oktatási folyamatban való jártasságáról, a pedagógiai tervezőmunkában megnyilvánuló tudatosságáról, saját képességeinek, valamint a Tevékenység megtartása során elért sikereinek és kudarcainak ismeretéről.
Az Egyetem a Zárótevékenységek esetében az alábbi (ön)értékelési szempontokat alkalmazza, kérjük az egyéni szakmai gyakorlat során ezek gyakorlását, a Reflexióban való megjelenítését:
· Felkészülés, előkészületek
· Tevékenységterv elkészítése
· A Tevékenységhez használt eszközök, kellékek kiválasztása
· Játéktevékenységből történő átvezetés, motiváció
· A Tevékenység megvalósítási folyamata
· Mennyire sikerült megvalósítani az eredeti Tevékenységtervet? Ha voltak eltérések-kihagyások-betoldások, mi volt az okuk?
· Sikerült-e elérni a Tevékenység által kitűzött didaktikai és nevelési célokat?
· Pedagógiai attitűd
· Mennyire és milyen módszerekkel sikerült a gyermekeket motiválni, bevonni a Tevékenységbe?
· Hogyan működött együtt a Hallgató a gyermekekkel, tanúsított-e rugalmasságot, hozzáértést, pedagógiai tudatosságot? 
· Differenciálás
· Mennyiben és milyen módszerekkel sikerült az eltérő képességű és érdeklődési körű gyermekek számára egyaránt átadni a kért műveltségtartalmat?
· Hallgatói önértékelés
· Erősségek: mit sikerült megvalósítani az eredeti tervekből és célokból a Tevékenység folyamán? 
· Gyengeségek: mi jelentett akadályt a megvalósítás során? Miért?
· Lehetőségek: mit csinálna másként hasonló esetben, és miért?

7. Gyermekmegfigyelés
A hallgató törekedjék legalább 2 gyermekről megfigyeléseket készíteni a következő szempontok alapján:
Külső tulajdonságjegyek
Tisztálkodás, öltözködés, étkezés
· önállósági szint (miben, mikor igényel segítséget)
· a napirend hogyan segíti a gyermekre szabott gondozási feladatok ellátását
· együttműködés módja a dajkával, óvodapedagógussal
Játék
· játékpartnerek (egyedül játszik-e, másokkal játszik-e; kikkel?), óvónői bekapcsolódás mértéke (igényli-e az óvodapedagógus jelenlétét a játékban)
· preferált játékok fajtái, a játékban való részvétel időtartama, kitartás a játékban
· fejlettségi/életkori elvárásoknak megfelelően választ-e játékot?
Munkajellegű tevékenység
· mit végez, milyen szinten és milyen kedvvel?
· van-e feladattudata, kitartása, önállósága, felelősségtudata, céltudatossága?
Képességek fejlődése
· miben, hogyan tevékenykedik, mennyire ügyes, gyors, alapos, kitartó, kreatív, együttműködő, bizonytalan stb.
· milyen módszereket használ az óvoda az egyéni fejlődés dokumentálására?
· hogyan tudja használni a Hallgató az ezekben talált szempontokat?
Ismeretszerzési tevékenység
· miben vesz részt, miben nem? 
· hogyan lehet motiválni? 
· mi az, amiben többet tud társainál, mi az, amit nem ismer? 
· melyik tevékenységben nem vesz részt szívesen?
· milyen módszereket használ az óvoda az egyéni fejlődés dokumentálására?
· hogyan tudja használni a Hallgató az ezekben talált szempontokat?
Közösségi kapcsolatok
· egyedül érzi jól magát, vagy társai között? 
· kivel köt barátságot/pajtásságot, és az meddig tart? 
· szívesen vállal közösségi munkát: játékkészítést, ajándékkészítést, kicsik segítését?
· megosztja a munkát, alá-fölérendeltségi viszonyokat értelmezi és alkalmazza?
· milyen a többi gyermekhez való viszonya, a felnőttekhez való viszonya?
Mozgásbeli tevékenység
· mozgáskoordináció, fegyelmezettség, szabálytudat, szabálytartás, ügyesség, ellenálló és teherbíró képesség, aktivitás a szabadban
Anyanyelvi fejlettség
· kiejtés, szókincs, mondatalkotási képesség, közlési kedv, figyelem a másik gyermek közlésére 
· szóbeli közlések értése, megvalósításukra való törekvés, szituációs és kontextusos beszéd, nyitottság, érdeklődés kifejeződése a kommunikációban.
V. Szempontok a Hallgató tevékenységének értékeléséhez, a BBNOP52000 – BBLOP52000 Egyéni óvodai gyakorlat 3. tárgyhoz igazolólap kitöltéséhez:

A. Műveltségtartalmat hordozó tevékenységek elemzési szempontjai a nevelési-oktatási folyamatban
Rajz, festés, mintázás, kézimunka
· Milyen lehetőségeket biztosít a Hallgató a vizuális kultúra változatos formáinak megismerésére? (technikák, anyagok, népművészeti és egyéb művészeti alkotások)
· A tevékenységek során hogyan alakítja a gyermekek igényét az esztétikai élmények befogadására, környezetük esztétikai alakítására?
· Tájékozott-e a gyermekek fejlettségi szintjéről?
· Az életkornak megfelelő feladatokat és technikákat választott?
· Hogyan kelti fel és tartja fenn az érdeklődést?
· Képes-e a differenciált irányításra, az egyéni foglalkozásra?
· Milyen a speciális technikák megtanításának módja?
· Biztosítja-e a változatos ábrázolási módokat?
· Biztosított-e a gyermekek egyéni elképzeléseinek, kreativitásának lehetősége és az önkifejezés formájában megjelenő alkotásnak az öröme?
· Mennyire kitartóan dolgoznak a gyermekek? Képes-e a motiválásukra?
· Hogyan értékel a Hallgató, hogyan értékelnek a gyermekek?
· Mi a kész alkotások sorsa?

A külső világ tevékeny megismerése
· Milyen lehetőségeket biztosított a Hallgató a szűkebb és tágabb természeti-emberi-tárgyi környezet megismerésére? 
· Az ismeretek koncentrikusan szerveződtek-e? (szűkebbtől a tágabb irányába)
· Megjelentek-e a Tevékenységben a hagyományok, szokások, szülőföld, haza értékeinek megismerése, megértése, megszerettetése?
· Épített-e a Hallgató a gyermekek meglévő ismereteire?
· Megfelelő volt-e a motiváció?
· Voltak-e problémahelyzetek, lehetőség a cselekvő gondolkodásra?
· Hagyott-e a Hallgató elegendő időt a gyermekeknek a gondolkodásra?
· Érvényesültek-e a gyerekek egyéni ötletei, sajátos megoldásai?
· Biztosított volt-e az egyéni képességfejlesztés, a differenciálás?
· Hogyan értékelt a Hallgató?
· Beépültek-e a meglévő ismeretek közé a spontán ismeretek?
· Hogyan történt az ismeretek rendszerezése?
· Hogyan valósult meg a gyerekek téves ismereteinek korrigálása?


B. A gondozásban, játéktevékenységben, a munkajellegű tevékenységekben megnyilvánuló pedagógusi munkálatok értékelési szempontjai

· Hogyan teremti meg a Hallgató a játék objektív és szubjektív feltételeit, hogyan fejleszti a gyermekek játéktevékenységeit, megfelel-e az általa javasolt tevékenység a gyermekcsoport, illetve egy-egy gyermek pillanatnyi igényének, a játékfejlettség szintjének?
· Hogyan alakítja a Hallgató a csoport légkörét az elmélyült játék megteremtéséhez?
· Milyen a Hallgató hangja, hangszíne, stílusa, játékban vállalt szerepének milyensége, ötletadási képessége, segítségnyújtásának milyensége? Megfelelő-e a metakommunikációja?
· Képes-e áttekinteni a gyermekcsoport egészét?
· A játéktevékenység teljes időtartama alatt milyen szervezési feladatokat lát el és ezek mennyiben indokoltak? Mindezt hogyan oldja meg?
· Hogyan fejezi ki érzelmeit?
· Milyen egyszerű, a gyermeki kreativitást inspiráló anyagokat, eszközöket biztosít a Hallgató a játékhoz? Szükség esetén készítenek-e játékeszközöket a csoportban, és a Hallgató ehhez megfelelően biztosítja-e az alkotói légkört?
· A játékhoz biztosított hely megfelel-e a gyermeki igényeknek? Vannak-e, vagy kialakíthatók-e a szerepjátékhoz szükséges helyszínek?
· Észreveszi-e a Hallgató a gyerekek közt kialakuló konfliktusokat, hogyan segíti megoldásukat?
· A játékidő alatt felmerülő gondozási tennivalókat észreveszi-e a Hallgató?
· Hogyan valósítja meg a differenciált gondozást, milyen a gyermekekkel való kapcsolata a gondozási tevékenység közben? (étkezésnél, altatásnál stb.)




Igazoló lap a BBNOP52000 – BBLOP52000 Egyéni óvodai gyakorlat 3. tárgyhoz

	A gyakorlat
	ideje:
	


	
	helye:
	


	
	óvodai csoport:
	


	A hallgató neve:
A hallgató neptun kódja: 
	


	Évfolyam, tagozat:
	

	Gyakorlatvezető neve (fogadó óvoda): 
	

	Szakvezető/gyakorlatvezető neve (küldő óvoda): 
	

	A hallgató gondozási tevékenységének és a gyermekek játéktevékenységében való részvételének jellemzése:





	A hallgató műveltségtartalmat hordozó Tevékenységének jellemzése:










	A hallgató szervezési készsége:





	A hallgató pedagógiai attitűdje:





	A hallgató tevékenységének általános értékelése (a fogadó óvoda tölti ki):





	A fogadó óvoda által javasolt gyakorlati jegy:


	A küldő óvoda által javasolt gyakorlati jegy:




Dátum: 20……..…év …………………..hó ………nap
…………………………………			……………………….……………………………
Hallgató                                  Gyakorlatvezető Óvodapedagógus (fogadó óvoda)

A fogadó óvoda intézményvezetőjének aláírása és az intézmény pecsétje:
.........................................................................
Szakvezető Óvodapedagógus (küldő óvoda) aláírása és az intézmény pecsétje:

..........................................................................

